Dragi učenici!

Prvo vam šaljem točne odgovore na pitanja o pjesmama. Provjerite točnost svojih odgovora, ispravite netočno i dopunite nepotpuno.

|  |  |
| --- | --- |
| **Pere Ljubić, *None*** | **Drago Ivanišević, *Moj did*** |
| 1. čakavskim narječjem  2. bake (none)  3. Stvorene su da daruju druge.  4. Najveća im je radost bila snaga i zdravlje djece.  5. U *žepu traverse* (džepu pogače) nose krunice za molitvu za mrtve i mendule (bademe) da daruju djecu. | 1. čakavskim narječjem  2. (pjesnikov) djed  3. Djedu su društvo činili zvijezde, sunce, mjesec, tovar, koza, vjetar, mraz, zvijeri.  4. Znači da je od djetinjstva volio zemlju i prirodu i vrijeme je provodio u prirodi.  5. I tako je did moj uza boga sta. |

Na današnjem satu upoznat ćete novi glagolski oblik – **imperativ.**

Taj novi glagolski oblik ne pripada glagolskim vremenima jer ne izriče ni prošlost, ni sadašnjost, ni budućnost. Taj je novi glagolski oblik glagolski način jer izriče odnos govornika prema izrečenoj radnji.

**Pogledat ćete videolekciju o imperativu na dolje navedenoj poveznici.** Samo pažljivo slušajte i gledajte, ne morate ništa pisati tijekom gledanja. Ispod se nalazi plan ploče koji ćete prepisati u svoje bilježnice. Sljedeći ćemo tjedan vježbati pa ćete moći postavljati pitanja ako vam nešto ne bude jasno.

**I mali podsjetnik da je u ponedjeljak lektira. Nećete imati nikakvu domaću zadaću, jedini je zadatak pročitati zadane četiri povjestice.**

<https://youtu.be/Fy8GwLEh4d4>

**PLAN PLOČE**

Imperativ

**Obriši** ploču i **donesi** kredu! zapovijed

**Ne vičite**! zabrana

**Nemojte** vikati! opomena

Molim te, **otvori** prozor! molba

**Sjedni** bliže, bolje ćeš vidjeti! savjet

**IMPERATIV** – **zapovjedni način** – glagolski način kojim se izriče zapovijed, molba, zabrana, savjet, opomena, poticaj

**GLAGOLSKI NAČIN** – glagolski oblik kojim se izriče govornikov odnos prema izrečenoj radnji (nema obilježje vremena)

**Tvorba imperativa**

– nema oblike za 1. os. jd. (ne možemo sami sebi zapovijedati)

– ima oblike za 2. os. jd. te 1. i 2. os. mn.

*bojati se čuvati nositi pisati*

2. os. jd. boj se čuvaj nosi piši (pis- + -ji)

1. os. mn. bojmo se čuvajmo nosimo pišimo (-jimo)

2. os. mn. bojte se čuvajte nosite pišite (-jite)

– glasovne promjene:

– ispred nastavka *-i* (sibilarizacija): tuci, vuci, reci, peci

– ispred nastavka *-ji* (jotacija): kretati – kreći mahati – maši

skakati – skači disati – diši

– u 3. os. jd. i mn. imperativ je složen oblik: čestica neka + prezent

(on) neka čuje, neka čuva, neka nosi, neka piše

(oni) neka čuju, neka čuvaju, neka nose, neka pišu

– pomoćni glagoli:

BITI ­– budi, budimo, budite (neka bude, neka budu)

HTJETI – htjedni, htjednimo, htjednite (neka htjedne, neka htjednu)

Mala provjera na kraju.

**Zaokruži riječ ili skup riječi tako da tvrdnja bude točna.**

Imperativ je **glagolsko vrijeme** / **glagolski način** kojim se izriče

zapovijed, molba, zabrana, savjet.

Imperativ nema oblik za **1. os. jd.** / **1. os. mn.**

U 3. os. jd. imperativ je **jednostavan**/**složen** oblik jer se tvori od

čestice *neka* i 3. os. **prezenta** / **futura** **prvog** zadanoga glagola.